Juri Lotman

**Juri Lotman** (28. veebruar 1922 Petrograd – 28. oktoober 1993 Tartu) oli vene päritolu Eesti semiootik, kirjandusteadlane ja kulturoloog, üks Tartu-Moskva semiootikakoolkonna rajajaid, Eesti Teaduste Akadeemia liige (alates 1990).

## Elukäik
Aastatel 1930–1939 õppis Juri Lotman St. Petri-Schules, seejärel astus Leningradi ülikooli filoloogiateaduskonda. Tänu eeskujulikele hinnetele võeti ta ülikooli eksamiteta. Eriala valis ta oma õe Lidija Lotmani sõprade mõjul, loenguid kuulas ta juba keskkoolis. Õppejõudude seas oli kuulsaid kirjandusteadlasi, näiteks Boriss Tomaševski ja Vladimir Propp.

1940. aastal kutsuti ta sõjaväeteenistusse. Lotman osales teises maailmasõjas Nõukogude armee suurtükiväe koosseisus, demobiliseeriti 1946.. Lõike tema sõjamälestustest on avaldatud eesti keeles ajakirjas Akadeemia. 1942. aastast kuulus Lotman ÜK(b)P-sse.

Pärast ülikooli lõpetamist 1950. aastal töötas Lotman elu lõpuni Tartus, kuna Eesti akadeemilised ringkonnad olid Venemaaga võrreldes liberaalsemad. 1952. aastal sai ta teaduste kandidaadi kraadi väitekirjaga "А. Н. Радищев в борьбе с общественно-политическими воззрениями и дворянской эстетикой Н. М. Карамзина". 1954. aastast töötas ta Tartu ülikoolis. 1960–1977 oli ta vene kirjanduse kateedri juhataja, 1963. aastast professor. 1961. aastal kaitses ta Leningradi ülikoolis doktoritöö "Dekabrismieelse vene kirjanduse arenguteed" ("Пути развития русской литературы преддекабристского периода").

Eesti Teaduste Akadeemia liikmeks valiti ta 1990. aastal kultuurisemiootika alal.

## Teadustöö
Lotman alustas vene kirjanduse uurijana. Ta on kirjutanud monograafiad Andrei Kaissarovist, Aleksandr Puškinist ja Nikolai Karamzinist.

Ta uuris 18.–19. sajandi vene kirjanduse arengut, Aleksandr Puškini isikulugu, poeetiliste tekstide struktuuri, filmipoeetikat, kultuuriteadvuse ehitust ja kultuuritüpoloogiat. Aastast 1967 oli Lotman Rahvusvahelise Semiootikaassotsiatsiooni asepresident.

1970.–1980. aastatel tegeles Lotman kultuurisemiootika põhialuste väljatöötamisega. Ühendades endas kultuuriloo sügava tundmise ja isikupärase teoreetilise mõtlemise, andis ta ainulaadse panuse 20. sajandi humanitaaria arengusse.

1980. aastate lõpus salvestas Lotman Eesti Televisioonis saatesarja "Vestlusi vene kultuuriloost" ("Беседы о русской культуре"), mille tekstid on hiljem avaldatud ka raamatuna.

Nõukogude ajal põrkus Lotman mitu korda raskustega oma tööde avaldamisel. Osalt oli selle põhjus Nõukogude režiimi juudivaenulikkus, osalt semiootika staatus vaid pooleldi lubatud teadusena. Sellele vaatamata saavutas Lotman rahvusvahelise renomee ühena semiootika suurkujudest.

Perestroika ajal osales Lotman lühemat aega ka Eesti poliitikas. 1988. aasta oktoobris valiti ta Eestimaa Rahvarinde juhatusse.

Juri Lotman avaldas kokku üle 800 teadustöö, neid on tõlgitud paljudesse keeltesse. Tema tuntuimate teoste seas on "Filmisemiootika" (1973), "Luuleteksti analüüs" ja "Kunstilise teksti struktuur".

Lotmani arhiivi ja raamatukogu põhjal on loodud Eesti Semiootikavaramu, mis tegutseb Tallinna Ülikooli (TLÜ) ruumides koostöös TLÜ slaavi keelte ja kultuuride instituudi ja TLÜ Eesti humanitaarinstituudiga.

Tema teooria eeldused olid keeleteadus, informatsiooniteooria, strukturalism ja vene formalism (strukturalismi lähe oli kahendpooluste sõnumit kandvate ühikute kirjeldused; kõik mis on taandatav teabeks on sõnum või müra).

## Tunnustus
* 1977 – valiti Briti Akadeemia välisliikmeks
* 1987 – Juhan Smuuli nimeline kirjanduse aastapreemia ("Aleksandr Sergejevitš Puškin")
* 1987 – valiti Norra Teaduste Akadeemia liikmeks
* 1989 – valiti Rootsi Kuningliku Teaduste Akadeemia välisliikmeks
* 1990 – valiti Eesti Teaduste Akadeemia liikmeks
* 1992 – Eesti Teaduste Akadeemia medal
* 1993 – Eesti Vabariigi teaduspreemia humanitaarteaduste alal 

## Mälestuse jäädvustamine

Juri Lotman on maetud Raadi kalmistule Tartus.

Tartu Ülikooli õppehoones Lossi tänav 3 on Lotmani nimeline auditoorium.

Tartu Ülikooli raamatukokku on paigaldatud Lotmani büst. 2011. aastal avati Lotmani pronksbüst (autor Stanislav Netšvolodov) ka Tartu Ülikooli Philosophicumis (Jakobi 2).

6. oktoobril 2007 avati Tartu Ülikooli raamatukogu esisel platsil Vanemuise tänava ääres Juri Lotmani mälestusmärk, mille autor on Mati Karmin.

28. veebruaril 2009 avati tema viimases elupaigas Tartus Laulupeo puiestee 7 majal mälestustahvel. 28. veebruaril 2012 avati mälestustahvel majal Veski tänav 63, kus ta samuti oli elanud.

## Pere
Juri Lotmani vanemad olid Aleksandra ja Mihhail Lotman. Tema isa oli jurist, ema Sorbonne'i ülikooli haridusega hambaarst. Juri Lotmanil oli kolm õde: helilooja Inna Obraztsova (1915–1999), kirjandusteadlane Lidija Lotman (1917–2011) ning arst Viktorija Lotman (1919–2003). Filoloogiadoktor Lidija Lotman töötas Peterburis Venemaa Teaduste Akadeemia Vene Kirjanduse Instituudis. Tema uurimisteemaks oli vene kirjandus 19. sajandil.

1951. aasta märtsis abiellus Lotman kirjandusteadlase, hilisema Tartu Ülikooli professori, Aleksandr Bloki loomingu ja vene sümbolismi asjatundja Zara Mintsiga. Neil on kolm poega – poliitik ja semiootik Mihhail, kunstnik Grigori ning poliitik ja bioloog Aleksei.

Juri Lotman elas Tartus aastail 1963–1970 Kastani tänaval (majas nr. 9, krt. 7), seejärel aastail 1970–1989 Veski tänavas (majas nr. 63, krt. 6) ja elu lõpuaastail Laulupeo puiesteel (majas nr. 7).

## Teoseid
### Eesti keeles
#### Raamatud
* "Vene kirjandus: õpik IX klassile". Valgus, Tallinn 1982, 164 lk; 2. trükk 1986, 168 lk
* "Aleksandr Sergejevitš Puškin" (monograafia). Tõlkinud Piret Lotman. Eesti Raamat, Tallinn 1986; 2., täiendatud trükk: Varrak, Tallinn 2003, 332 lk; ISBN 9985307569; 3. trükk: Varrak 2006, 332 lk; ISBN 9985312767
* "Vene kirjandus: õpik XI klassile" (autorid ka Zara Mints, Sergei Issakov, Kalju Leht). Tõlkinud Kalju Leht. Valgus, Tallinn 1989, 192 lk; ISBN 544000565X
* "Kultuurisemiootika: tekst – kirjandus – kultuur". Tõlkinud Pärt Lias, Inta Soms, Rein Veidemann. Olion, Tallinn 1990, 422 lk; ISBN 545000480X; 2. trükk: Olion 2006, 360 lk; ISBN 9789985664841
* "Semiosfäärist". Koostanud ja tõlkinud Kajar Pruul. Järelsõna "Semiootika piiril": Peeter Torop. Sari "Avatud Eesti raamat", Vagabund, Tallinn 1999, 416 lk; ISBN 9985835379
**Juri Lotman. Semiosfäärist.
* "Kultuur ja plahvatus". Tõlkinud Piret Lotman. Järelsõna: Mihhail Lotman. Varrak, Tallinn 2001, 232 lk; ISBN 9985304780; 2. trükk: Varrak 2005, 232 lk; ISBN 998531008X
* "Vestlusi vene kultuurist: Vene aadli argielu ja traditsioonid 18. sajandil ja 19. sajandi algul" I–II. Tõlkinud Kajar Pruul. 1. köide: Tänapäev, Tallinn 2003, 368 lk; ISBN 9985621239; 2., parandatud trükk 2006, 368 lk; ISBN 9985621239. 2. köide: Tänapäev, Tallinn 2006, 288 lk; ISBN 9985621239
* "Filmisemiootika". Tõlkinud Elen Lotman. Varrak, Tallinn 2004, 172 lk; ISBN 9985308352
* "Kunstilise teksti struktuur". Tõlkinud Pärt Lias, järelsõna: Peeter Torop. Sari "Avatud Eesti raamat", Tänapäev, Tallinn 2006, 574 lk; ISBN 9985623916
* "Valik kirju". Koostanud ja järelsõna: Marek Tamm. Tõlkinud Jüri Ojamaa ja Maiga Varik. Loomingu Raamatukogu 2007, nr 8/9, 104 lk; ISBN 9789949428076
* "Hirm ja segadus. Esseid kultuurisemiootikast". Koostanud Mihhail Lotman, tõlkinud Kajar Pruul. Varrak, Tallinn 2007, 167 lk; ISBN 9789985314340
* "Kultuuritüpoloogiast". Tõlkinud Kaidi Tamm, Tanel Pern, Silvi Salupere; toimetanud Silvi Salupere. Sari "Avatud Eesti raamat", Tartu Ülikooli Kirjastus, Tartu 2011, 184 lk; ISBN 9789949195480
* "Juri Lotmani autoportreed. Автопортреты Ю. М. Лотмана. Juri Lotman’s Self-portraits". Koostajad Tatjana Kuzovkina ja Sergei Daniel. Vene keelest eesti ja inglise keelde tõlkinud Piret Peiker. Tallinna Ülikooli Kirjastus, Tallinn 2016, 488 lk; ISBN 9789985588093

#### Artiklid
*Lotman, Juri 1992 [1989]. Juhuslike faktorite osast kirjanduslikus evolutsioonis. (Veidemann, Rein, tõlk.) *Looming* 4: 549–554. [Originaal ilmunud kogumikus "Sign Systems Studies" 22: 39–47.]
*Lotman, Juri 1992. Vestlus vabamüürlusest valgustuse valguses. *Akadeemia* 2: 227-241. 
*Lotman, Juri 1992 [1984]. Semiosfäärist. *Akadeemia* 10: 2019-2043.
*Lotman, Juri 1994 [1992]. Kaasaegsus ida ja lääne vahel. (Kajar Pruul, tlk.) *Akadeemia* 1: 3–13. 
*Lotman, Juri 2006 [1982]. Kaks lähenemisviisi käitumisele. (Kull, Kalevi, tõlk.) *[[Acta Semiotica Estica]]* 3: 221. [Esmalt ilmunud Teoreetilise Bioloogia 8. Kevadkooli materjalides.]
*Lotman, Juri 2006 [1966]. Mõistete "lõpp" ja "algus" modelleerivast tähendusest kunstitekstides. (Salupere, Silvi, tõlk.) *[[Acta Semiotica Estica]]* 3: 225–228. 
*Lotman, Juri 2013 [1974]. Primaarse ja sekundaarse suhtest kommunikatiiv-modelleerivates süsteemides. (Salupere, Silvi, tõlk.) *[[Acta Semiotica Estica]]* 10: 220–223.
*Lotman, Juri; Levin, J.; Gasparov, M.; Toporov, V.; Pjatigorski, A. 1994. Arvamusi Kääriku suvekoolist. *[[Keel ja Kirjandus]]* 10: 617–622.

### Vene keeles
* "Лекции по структуральной поэтике" (1964)
* "Статьи по типологии культуры: Материалы к курсу теории литературы" Вып. 1 (1970)
* "Структура художественного текста" (1970)
* "Анализ поэтического текста. Структура стиха" (1972) (monograafia)
* "Статьи по типологии культуры: Материалы к курсу теории литературы" Вып. 2 (1973)
* "Семиотика кино и проблемы киноэстетики" (1973)
* "Роман А. С. Пушкина "Евгений Онегин": Комментарий" (1980)
* "Александр Сергеевич Пушкин: биография писателя" (1981)
* "Культура и взрыв" (1992)
* Лотман Ю. "Беседы о русской культуре. Быт и традиции русского дворянства (XVIII – начало XIX века)" (1993)
* "Диалог с экраном" (1994; koos J. Tsivjaniga)
* Ю. М. Лотман "Непредсказуемые механизмы культуры". Tallinna Ülikooli Kirjastus, Tallinn 2010, 234 lk, ISBN 9789985586976
* Ю. М. Лотман, З. Г. Минц, Б. Ф. Егоров "Переписка 1954–1965". Teksti on ette valmistanud ja kommenteerinud Boriss Jegorov, Tatjana Kuzovkina ja Nikolai Poseljagin, eessõna Boriss Jegorov. Tallinna Ülikooli Kirjastus, Tallinn 2012, 606 lk, ISBN 9789985588109
* Ю. М. Лотман – Б. А. Успенский "Переписка 1964–1993". Koostanud ja kommenteerinud Olga Kelbert ja Mihhail Trunin, toimetanud Boriss Uspenski. Tallinna Ülikooli Kirjastus, Tallinn 2016, 821 lk; ISBN 9789985588109
* "Juri Lotmani autoportreed. Автопортреты Ю. М. Лотмана. Juri Lotman’s Self-portraits". Koostajad Tatjana Kuzovkina ja Sergei Daniel. Vene keelest eesti ja inglise keelde tõlkinud Piret Peiker. Tallinna Ülikooli Kirjastus, Tallinn 2016, 488 lk; ISBN 9789985588093

### Inglise keeles
* "Universe of the Mind: A Semiotic Theory of Culture". Vene keelest inglise keelde tõlkinud Ann Shukman, I. B. Tauris, London ja New York, 1990, 288 lk. ISBN 1850433755
* "Culture and Explosion," toimetaja Marina Grishakova, tõlkinud Wilma Clark. Mouton de Gruyter, Berliin ja New York, 2009, 195 lk; ISBN 9783110218459
* "The Unpredictable Workings of Culture", järelsõna Mihhail Lotman, vene keelest inglise keelde tõlkinud Brian Baer. Tallinna Ülikooli Kirjastus, Tallinn 2013, 296 lk; ISBN 9789985587683
* "Juri Lotmani autoportreed. Автопортреты Ю. М. Лотмана. Juri Lotman’s Self-portraits". Koostajad Tatjana Kuzovkina ja Sergei Daniel. Vene keelest eesti ja inglise keelde tõlkinud Piret Peiker. Tallinna Ülikooli Kirjastus, Tallinn 2016, 488 lk; ISBN 9789985588093

## Vaata ka
* Juri Lotmani fond
* Juri Lotmani mälestusmärk
* Juri Lotmani stipendium
* Juri Lotmani stipendium (TLÜ)
* Lotmani loengud
* Sign Systems Studies
* Tartu-Moskva semiootikakoolkond
* Vestlusi vene kultuuriloost

## Viited

## Kirjandus
* Andrews, Edna 2003. *Conversations with Lotman: Cultural Semiotics in Language, Literature, and Cognition*. Toronto: University of Toronto Press.
* Kull, Kalevi 1999. Towards biosemiotics with Yuri Lotman. *[[Semiotica]]* 127(1/4): 115–131.
* Lepik, Peet 2008. *Universals in the Context of Juri Lotman’s Semiotics* (Tartu Semiotics Library 7.) Tartu: Tartu University Press.
* Mandelker, Amy 1994. Semiotizing the sphere: Organicist theory in Lotman, Bakhtin, and Vernadsky. *Publications of the Modern Language Association* 109(3): 385–396.
* Shukman, Ann 1977. *Literature and Semiotics: A Study of the Writings of Ju. M. Lotman*. Amsterdam: North Holland.
* Waldstein, Maxim 2008. *The Soviet Empire of Signs: A History of the Tartu School of Semiotics*. Saarbrücken: VDM Verlag Dr. Müller.
* Егоров, Б. Ф. 1999. *Жизнь и творчество Ю. М. Лотмана*. М., 384 с.
### Eesti keeles
* Lias, Pärt 1992. Vaatepunktiteooriad ja Juri Lotmani kultuurisemiootika. *Looming* 4: 555–560.
* Lotman, Mihhail (koostaja) 2010. "Jalutuskäigud Lotmaniga". Tallinn: Tallinna Ülikooli Kirjastus.

## Välislingid

* Juri Lotmani lehekülg TÜ semiootikaosakonna juures
* Lotmaniana Tartuensia
* Juri Lotmani teosed eesti tõlkes Lotmaniana Tartuensia lehel
* Eesti Semiootikavaramu
* Juri Lotmani ja Zara Mintsi epistolaarne isikuarhiiv Tartu Ülikooli raamatukogus
* "Пушкин" veebiraamatukogus ImWerden
* Juri Lotman Rahvusvahelise filosoofide seltsi veebigaleriis
* Mihhail Gasparov "Лотман и марксизм", ettekanne 3. "Lotmani lugemistel" (Venemaa Riiklik Humanitaarülikool, detsember 1995)
* Juri Lotmani Tartu semiootikakoolkond